EFTA JÄRELEVALVEAMETI OTSUS,

21. aprill 2021,

milles käsitletakse Norra ja Islandi või nende teatavate tsoonide või bioturvarühmikute taudivaba ja vaktsineerimist mittevajava staatuse ning likvideerimisprogrammide heakskiitmist seoses teatavate loetellu kantud taudidega vastavalt Euroopa Parlamendi ja nõukogu määrusele (EL) 2016/429 ja komisjoni delegeeritud määrusele (EL) 2020/689 [2021/1332]

EFTA JÄRELEVALVEAMET,

võttes arvesse EFTA riikide vahel järelevalveameti ja kohtu asutamise kohta sõlmitud lepingut, eriti selle protokolli nr 1 artikli 1 lõiget 2 ja artiklit 3,

võttes arvesse Euroopa Majanduspiirkonna lepingu (edaspidi „EMP leping“) I lisa I peatüki osa 1.1 punktis 13 osutatud õigusakti, Euroopa Parlamendi ja nõukogu 9. märtsi 2016. aasta määrust (EL) 2016/429 loomataudide kohta, millega muudetakse teatavaid loomatervise valdkonna õigusakte või tunnistatakse need kehtetuks (1) (edaspidi „määrus (EL) 2016/429“), mida on muudetud ja kohandatud EMP lepinguga selle protokolli nr 1 punkti 4 alapunktiga d, ning kõnealuse lepingu I lisas, eelkõige artikli 31 lõikes 3 ja artikli 36 lõikes 4 ja artiklis 280 osutatud konkreetseid ja valdkondlikke kohandusi,

võttes arvesse EMP lepingu I lisa I peatüki osa 1.1 punktis 13e osutatud õigusakti, komisjoni 17. detsembri 2019. aasta delegeeritud määrust (EL) 2020/687, millega täiendatakse Euroopa Parlamendi ja nõukogu määrust (EL) 2016/429 seoses teatavate loetellu kantud taudide ennetamise ja tõrje eeskirjadega (2) (edaspidi „delegeeritud määrus (EL) 2020/687“), mida on kohandatud EMP lepinguga kõnealuse lepingu I lisas osutatud valdkondlike kohandustega, eriti selle artiklit 112,

võttes arvesse EMP lepingu I lisa I peatüki osa 1.1 punktis 13h osutatud õigusakti, komisjoni 17. detsembri 2019. aasta delegeeritud määrust (EL) 2020/689, millega täiendatakse Euroopa Parlamendi ja nõukogu määrust (EL) 2016/429 seoses teatavate loetellu kantud ja esilekerkivate taudide seire, likvideerimisprogrammide ja taudivaba staatuse eeskirjadega (3) (edaspidi „delegeeritud määrus ( EL) 2020/689“), mida on kohandatud selle protokolli nr 1 punkti 4 alapunktiga d, ning kõnealuse lepingu I lisas osutatud valdkondlike kohandustega, ja eriti selle artiklit 84,

ning arvestades järgmist:

Määrus (EL) 2016/429, delegeeritud määrus (EL) 2020/687 ja delegeeritud määrus (EL) 2020/689 inkorporeeriti EMP lepingu lisadesse alates 17. aprillist 2021. Vastavalt määruse (EL) 2016/429, delegeeritud määruse (EL) 2020/687 ja delegeeritud määruse (EL) 2020/689 kohaldamise kuupäevale kohaldatakse neid määrusi alates 21. aprillist 2021.

Määrusega (EL) 2016/429 on kehtestatud loomadele või inimestele edasikanduvate taudide ennetamise ja tõrje õigusraamistik. Eelkõige nähakse sellega ette Euroopa Majanduspiirkonna riikide (edaspidi „EMP riigid“) või nende tsoonide või turvarühmikute taudivaba või vaktsineerimist mittevajava staatuse ja likvideerimisprogrammide heakskiitmine seoses kõnealuse määruse artikli 5 lõikes 1 loetletud teatavate taudidega ühe või mitme asjaomase loomaliigi puhul.

Määruse (EL) 2016/429 artikli 280 lõikes 1 on sätestatud taudivaba või vaktsineerimist mittevajava staatuse (edaspidi „staatused“) saavutamiseks vajalikud üleminekumeetmed, mis on heaks kiidetud enne kõnealuse määruse kohaldamist vastavalt nõukogu direktiividele 64/432/EMÜ, (4) 91/68/EMÜ, (5) ja 2006/88/EÜ (6) või nõukogu direktiivile 2009/158/EÜ (7) (edaspidi „asjaomane varasem direktiiv“), kui see on asjakohane. Neile viidatakse siin kui „olemasolevatele staatustele“.

Delegeeritud määruse (EL) 2020/689 artikli 84 lõikega 1 täiendatakse määruse (EL) 2016/429 artikli 280 lõiget 1, sätestades, et olemasolevad staatused loetakse delegeeritud määruse (EL) 2020/689 kohaselt heakskiidetuks, kui asjaomane olemasolev staatus on heaks kiidetud enne kõnealuse määruse kohaldamise alguskuupäeva.

EFTA järelevalveamet ( edaspidi „järelevalveamet“) võttis vastu mitu otsust, millega kiidetakse heaks Norra ja Islandi või nende teatavate tsoonide staatus

kooskõlas asjaomase varasema direktiiviga enne delegeeritud määruse (EL) 2020/689 rakendamist ( edaspidi „endised staatuse määramise otsused“). Varasemad staatuse määramise otsused hõlmavad otsuseid, mille järelevalveamet on vastu võtnud EMP õigusaktide alusel enne asjaomast varasemat direktiivi, kui nende õigusaktide kohased heakskiitmise kriteeriumid olid samaväärsed asjaomase varasema direktiivi kohaste heakskiitmise kriteeriumidega. Need olemasolevad staatused on seotud järgmiste loetellu kantud taudidega:

— Brucella abortuse, B. melitensise ja B. suisi nakkus veise-, lamba- või kitsepopulatsioonides;

— Mycobacterium tuberculosise kompleksi (M. bovis, M. caprae, M. tuberculosis) põhjustatud infektsioon;

— veiste enzootiline leukoos („EBL“);

— veiste nakkav rinotrahheiit / nakkav pustuloosne vulvovaginiit („IBR/IPV“);

— Aujeszky haiguse viiruse nakkus („ADV“);

— vaktsineerimiseta Newcastle’i haiguse viiruse nakkus;

— viiruslik hemorraagiline septitseemia („VHS“);

— nakkuslik vereloomeelundite nekroos („IHN“);

— Marteilia refringensi nakkus ja

— Bonamia ostrae nakkus.

Vastavalt määruse (EL) 2016/429 artikli 280 lõikele 1 ja delegeeritud määruse (EL) 2020/689 artikli 84 lõikele 1 loetakse sellised olemasolevad staatused kõnealuste määruste kohaselt heakskiidetuks. Selguse huvides tunnistatakse käesoleva otsusega kehtetuks endised staatust käsitlevad otsused ja otsuse lisas loetletakse need staatused, mis loetakse heakskiidetuks.

Norra ja Island võivad taotleda järelevalveametilt ühe või mitme loetellu kantud taudi puhul taudivaba või vaktsineerimist mittevajava staatuse ja likvideerimisprogrammi heakskiitmist kooskõlas määrusega (EL) 2016/429 ja delegeeritud määrusega (EL) 2020/689 ühe või mitme asjaomase loomaliigi puhul kogu oma territooriumil või ühes või mitmes selle tsoonis või bioturvarühmikus, tingimusel et määruses (EL) 2016/429 sätestatud tingimused on täidetud. Kui asjaomased tingimused on täidetud, võib järelevalveamet vajaduse korral muudatusi tehes EMP EFTA riikide taudivaba staatuse või vaktsineerimist mittevajava staatuse saamise taotlused või likvideerimisprogrammid heaks kiita.

Määruse (EL) 2016/429 artikli 31 lõike 3, artikli 36 lõike 4 ja artikli 266 lõike 2 kohaselt peab amet esitama EFTA veterinaar- ja fütosanitaarkomiteele (edaspidi „komitee“) kõik otsuse eelnõud, milles käsitletakse Norra ja Islandi või nende teatavate tsoonide või bioturvarühmikute taudivaba ja vaktsineerimist mittevajava staatuse või likvideerimisprogrammide heakskiitmist seoses teatavate loetellu kantud taudidega (edaspidi „heakskiitmisotsuse eelnõu“). Komitee on asjakohane komitee, mis on määratud abistama järelevalveametit selle ülesande täitmisel vastavalt EFTA riikide alalise komitee 26. oktoobri 2012. aasta otsusele nr 4/2012/SC.

Vastavalt EFTA riikide alalise komitee 26. oktoobri 2012. aasta otsuse nr 3/2012/SC artikli 3 kohaselt kehtestatud kontrollimenetlusele peab komitee peab esitama oma arvamuse iga esitatud heakskiitmisotsuse eelnõu kohta. Kui komitee kiidab heakskiitva otsuse eelnõu heaks, muudetakse käesoleva otsuse vastavat lisa, et lisada sinna heakskiidetud uued taudivabad ja vaktsineerimist mittevajavad staatused või likvideerimisprogrammid.

Järelevalveamet on varem vastu võtnud otsused nr 67/95/COL, nr 300/08/COL ja nr 265/12/COL, millega kiidetakse heaks Norra esitatud situatsiooniplaanid vastavalt suu- ja sõrataudi, lindude gripi ja veeloomadel esinevate loetletud eksootiliste taudide tõrjeks. Õigusaktid, mis nõuavad vastavate situatsiooniplaanide heakskiitmist ja millel need otsused põhinevad, vastavalt nõukogu direktiivid 90/423/EMÜ, (8) 2005/94/EÜ (9) ja 2006/88/EÜ, (10) tunnistati kehtetuks määrusega (EL) 2016/429 ja ainult direktiiv 2005/94/EÜ delegeeritud määrusega (EL) 2020/687. Vastavalt määruse (EL) 2016/429 artiklitele 43 ja 44 situatsiooniplaanide kohta ei nõuta EMP riikidelt situatsiooniplaanide esitamist heakskiitmiseks ega ka üleminekumeetmete kehtestamist, mis võimaldaksid tunnustada enne kõnealuse määruse kohaldamist heakskiidetud situatsiooniplaane. Seetõttu tunnistatakse käesoleva otsusega selguse huvides kehtetuks otsused nr 67/95/COL, nr 300/08/COL ja nr 265/12/COL,

ON VASTU VÕTNUD KÄESOLEVA OTSUSE:

Artikkel 1 Norra ja Islandi ning nende tsoonide või bioturvarühmikute taudivabad ja vaktsineerimist mittevajavad staatused ning likvideerimisprogrammid, mis on heaks kiidetud kooskõlas määrusega (EL) 2016/429 ja delegeeritud määrusega (EL) 2020/689, on loetletud käesoleva otsuse lisas.

Artikkel 2 Järelevalveameti varasemad selle valdkonna otsused, mis on esitatud käesoleva otsuse lisa tabelite neljandas ja viimases veerus, tunnistatakse kehtetuks.

Artikkel 3 Otsused nr 67/95/COL, nr 300/08/COL ja nr 265/12/COL tunnistatakse kehtetuks.

Artikkel 4 Käesolev otsus jõustub selle allakirjutamise päeval.

Artikkel 5 Käesolev otsus on adresseeritud Norrale ja Islandile.

Artikkel 6 Käesolev otsus on autentne inglise keeles.

Brüssel, 21. aprill 2021 EFTA järelevalveameti nimel president Bente ANGELL-HANSEN vastutav kolleegiumi liige Högni KRISTJÁNSSON kolleegiumi liige Frank J. BÜCHEL allkirjastab õigus- ja täitevasjade osakonna direktorina Carsten ZATSCHLER

(1) ELT L 84, 31.3.2016, lk 1. EMP lepingusse inkorporeeritud EMP ühiskomitee 11. detsembri 2020. aasta otsusega nr 179/2020.

(2) ELT L 174, 3.6.2020, lk 67. EMP lepingusse inkorporeeritud EMP ühiskomitee 5. veebruari 2021. aasta otsusega nr 3/2021.

(3) ELT L 174, 3.6.2020, lk 211. EMP lepingusse inkorporeeritud EMP ühiskomitee 5. veebruari 2021. aasta otsusega nr 4/2021.

(4) EMP lepingu I lisa I peatüki osa 4.1 punktis 1 eelnevalt osutatud õigusakt, nõukogu 26. juuni 1964. aasta direktiiv 64/432/EMÜ ühendusesisest veiste ja sigadega kauplemist mõjutavate loomatervishoiu probleemide kohta (ELT 121, 29.7.1964, lk 1977), mida on muudetud ja kohandatud EMP lepinguga EMP lepingu I lisas osutatud konkreetsete ja valdkondlike kohandustega.

(5) EMP lepingu I lisa I peatüki osa 4.1 punktis 2 eelnevalt osutatud õigusakt, nõukogu 28. jaanuari 1991. aasta direktiiv 91/68/EMÜ loomatervishoiu kohta ühendusesiseses lamba- ja kitsekaubanduses (ELT L 46, 19.2.1991, lk 19), mida on muudetud ja kohandatud EMP lepinguga EMP lepingu I lisas osutatud konkreetsete ja valdkondlike kohandustega.

(6) EMP lepingu I lisa I peatüki osa 3.1 punktis 8a ja osa 8.1 punktis 4a eelnevalt osutatud õigusakt, nõukogu 24. oktoobri 2006. aasta direktiiv 2006/88/EÜ vesiviljelusloomade ja vesiviljelustoodete loomatervishoiunõuete ning teatavate veeloomadel esinevate taudide ennetamise ja tõrje kohta (ELT L 328, 24.11.2006, lk 14), nagu seda on muudetud ja kohandatud EMP lepinguga EMP lepingu I lisas osutatud valdkondlike kohandustega.

(7) EMP lepingu I lisa I peatüki osa 4.1 punktis 4a eelnevalt osutatud õigusakt, nõukogu 30. novembri 2009. aasta direktiiv 2009/158/EÜ kodulindude ja haudemunade ühendusesisest kaubandust ning kolmandatest riikidest importimist reguleerivate loomatervishoiunõuete kohta (ELT L 343, 22.12.2009, lk 74), nagu seda on muudetud ja kohandatud EMP lepinguga EMP lepingu I lisas osutatud konkreetsete ja valdkondlike kohandustega.

(8) EMP lepingu I lisa I peatüki 3.1 osa punktis 2 eelnevalt osutatud õigusakt, nõukogu 26. juuni 1990. aasta direktiiv 90/423/EMÜ, millega muudetakse direktiivi 85/511/EMÜ, millega kehtestatakse ühenduse meetmed suu- ja sõrataudi tõrjeks, direktiivi 64/432/EMÜ ühendusesisest veiste ja sigadega kauplemist mõjutavate loomatervishoiu probleemide kohta ning direktiivi 72/462/EMÜ tervishoiu ja veterinaarinspektsiooni probleemide kohta veiste, sigade, värske liha ja lihatoodete impordil kolmandatest riikidest (ELT L 224, 18.8.1990, lk 13), kohandatud EMP lepinguga EMP lepingu I lisas osutatud valdkondlike kohandustega.

(9) EMP lepingu I lisa I peatüki osa 3.1 punktis 5a eelnevalt osutatud õigusakt, nõukogu 20. detsembri 2005. aasta direktiiv 2005/94/EÜ linnugripi tõrjet käsitlevate ühenduse meetmete ning direktiivi 92/40/EMÜ kehtetuks tunnistamise kohta (ELT L 10, 14.1.2006, lk 16), nagu seda on muudetud ja kohandatud EMP lepinguga EMP lepingu I lisas osutatud valdkondlike kohandustega.

(10) Täpsemalt direktiivi 90/423/EMÜ artikli 5 lõige 4, direktiivi 2005/94/EÜ artikli 62 lõige 4 ja direktiivi 2006/88/EÜ artikli 47 lõige 4.